Neyddir til að láta bætur af hendi
Fjórum eldri mönnum var haldið föngnum í um áratug á heimili í Texas í Bandaríkjunum en samkvæmt AFP-fréttaveitunni voru þeir neyddir til að láta af hendi tryggingabætur sínar.
Mennirnir bjuggu við mjög bágar aðstæður í bílskýli hússins og neyddust þeir m.a. til þess að sofa á gólfinu. Þá höfðu þeir engan aðgang að salerni en eina húsgagnið sem fannst í bílskýlinu var forláta stóll.
Ekki er ljóst hversu lengi mennirnir hafa verið í bílskýlinu en einn þeirra kveðst hafa verið þar í um tíu ár. Mennirnir eru á aldrinum 50 til 80 ára. Samkvæmt upplýsingum frá lögreglunni í Texas voru þrír mannanna mjög illa haldnir og vannærðir er þeir fundust. Þurfti því að flytja þá undir læknishendur.
"Þeir voru ginntir þangað með fyrirheitum um vindlinga og bjór. Síðan var þeim meinað að yfirgefa húsið og neyddir til þess að láta af hendi tryggingabætur sínar," segir talsmaður lögreglunnar við fréttamann AFP-fréttaveitunnar.
Þrjár þroskaheftar konur fundust einnig en ekki er ljóst hvort þær hafi verið þvingaðar til að búa í húsinu.
Upp komst um málið eftir að lögreglu barst tilkynning um að fólk væri vistað gegn vilja sínum í húsinu.
Einn hefur verið handtekinn vegna málsins og stendur rannsókn lögreglu enn yfir.
Fjórum eldri mönnum var haldið föngnum í um áratug á heimili í Texas í Bandaríkjunum.
Samkvæmt AFP-fréttaveitunni voru þeir neyddir til að láta af hendi tryggingabætur sínar.
Mennirnir bjuggu við mjög bágar aðstæður í bílskýli hússins.
Einn þeirra kveðst hafa verið þar í um tíu ár.
Þrjár þroskaheftar konur fundust einnig.
Einn hefur verið handtekinn vegna málsins.